ໃນວັນທີ 2 ກຸມພາ 2018, ທີ່ ຫໍປະຊຸມແຫ່ງຊາດ, ກົມອົງການຈັດຕັ້ງສາກົນ, ກະຊວງການຕ່າງປະເທດ ຮ່ວມກັບຫ້ອງການປະສານງານອົງການສະຫະປະຊາຊາດ (UNRC) ໄດ້ຈັດກອງປະຊຸມທົບທວນຄືນປະຈຳປີ ການຈັດຕັ້ງປະຕິບັດຂອບການຮ່ວມມື ລະຫວ່າງ ສປປ ລາວ ແລະ ອົງການສະຫະປະຊາຊາດ (Lao PDR-UNPF 2017-2021), ພາຍໃຕ້ການເປັນປະທານຮ່ວມຂອງ ທ່ານ ທອງຜ່ານ ສະຫວັນເພັດ, ຮອງລັດຖະມົນຕີ ກະຊວງການຕ່າງປະເທດ ແລະ ທ່ານ ນາງ ກາຣີນາ ອິມໂມເນັນ, ຜູ້ປະສານງານອົງການສະຫະປະຊາຊາດ, ທັງເປັນຜູ້ຕາງໜ້າອົງການ UNDP ປະຈຳ ສປປ ລາວ, ມີຜູ້ເຂົ້າຮ່ວມຕາງໜ້າຈາກບັນດາກະຊວງ ແລະ ຂະແໜງການ ກ່ຽວຂ້ອງອ້ອມຂ້າງສູນກາງ, ບັນດາອົງການເຄືອຂ່າຍ ຂອງສະຫະປະຊາຊາດ ແລະ ບັນດາຄູ່ຮ່ວມພັດທະນາ ທີ່ມີຫ້ອງການປະຈຳ ຢູ່ ສປປ ລາວ ເຂົ້າຮ່ວມ ທັງໝົດປະມານ 100 ກວ່າທ່ານ.
ຈຸດປະສົງຂອງກອງປະຊຸມໃນຄັ້ງນີ້, ແມ່ນເພື່ອທົບທວນຄືນການຈັດຕັ້ງປະຕິບັດແຜນງານປະຈຳປີຄັ້ງທຳອິດ ຂອງຂອບການຮ່ວມມື ລະຫວ່າງ ລັດຖະບານ ສປປ ລາວ ແລະ ອົງການສະຫະປະຊາຊາດ, ໃນນັ້ນ ໄດ້ມີການທົບທວນຄືນຜົນສຳເລັດ, ສິ່ງທ້າທາຍ, ບົດຮຽນ ທີ່ຖອດຖອນໄດ້ຂອງການຮ່ວມມືດັ່ງກ່າວໃນໄລຍະ 1 ປີ ທີ່ຜ່ານມາ, ພ້ອມທັງໄດ້ປຶກສາຫາລື ກ່ຽວກັບ ທິດທາງແຜນການຮ່ວມມື ໃນປີ 2018 ເຊິ່ງຖືໄດ້ວ່າເປັນປີທີ່ມີຄວາມໝາຍຄວາມສຳຄັນ ສຳລັບ ສປປ ລາວ ໃນການທົບທວນຄືນຄວາມກຽມພ້ອມເພື່ອຫລຸດພົ້ນ ອອກຈາກສະຖານະພາບປະເທດດ້ອຍພັດທະນາໃນປີ 2020, ທົບທວນກາງສະໄໝຂອງແຜນພັດທະນາເສດຖະກິດ-ສັງຄົມ ຄັ້ງທີ 8 ແລະ ການເຮັດບົດລາຍງານແຫ່ງຊາດແບບສະໝັກໃຈ ກ່ຽວກັບເປົ້າໝາຍການພັດທະນາແບບຍືນຍົງຄັ້ງທຳອິດ ຂອງ ສປປ ລາວ ເພື່ອຈະນຳໄປສະເໜີຢູ່ສชນັກງານໃຫ່ຍ ສປຊ ທີ່ນິວຢອກ ໃນເດືອນກໍລະກົດ 2018.
ໃນກອງປະຊຸມ ຍັງໄດ້ມີການນຳສະເໜີບົດໂດຍຜູ້ຕາງໜ້າຈາກກະຊວງກ່ຽວຂ້ອງ ກ່ຽວກັບໝາກຜົນທີ່ໄດ້ຮັບຂອງການຮ່ວມມື ໃນໄລຍະຜ່ານມາ ເຊິ່ງແບ່ງອອກເປັນ 8 ຂົງເຂດເຂດດັ່ງນີ້: ໝາກຜົນທີ 1 ແລະ 2: ການດຳລົງຊີວິດທີ່ດີ ແລະ ປົກປ້ອງທາງສັງຄົມ; ໝາກຜົນທີ 3: ການປ່ຽນແປງດິນຟ້າອາກາດ, ການຮັບມືກັບໄພພິບັດ ແລະ ສິ່ງແວດລ້ອມ; ໝາກຜົນທີ 4: ການສຶກສາຂັ້ນພື້ນຖານ; ໝາກຜົນທີ 5: ສຸຂະພາບ, ນ້ຳ ແລະ ສຸຂະອະນາໄມ; ໝາກຜົນທີ 6: ອາຫານ ແລະ ໂພຊະນາການ; ໝາກຜົນທີ 7 ແລະ 8: ການສ້າງສະຖາບັນ ແລະ ການເຂົ້າເຖິງລະບົບຍຸຕິທຳ.
ໃນຕອນທ້າຍກອງປະຊຸມ, ທ່ານປະທານຮ່ວມ ໄດ້ຕີລາຄາສູງກ່ຽວກັບການຮ່ວມມື ແລະ ການສະໜັບສະໜູນຂອງອົງການສະຫະປະຊາຊາດ ແລະ ບັນດາຄູ່ຮ່ວມພັດທະນາ, ເຊິ່ງໄດ້ປະກອບສ່ວນອັນສຳຄັນເຂົ້າໃນການພັດທະນາເສດຖະກິດ-ສັງຄົມ ຂອງ ສປປ ລາວ, ພ້ອມກັນນັ້ນ ກໍໄດ້ຮຽກຮ້ອງໃຫ້ທຸກພາກ ສ່ວນໄດ້ເອົາໃຈໃສ່ ສືບຕໍ່ຮ່ວມມືກັນຢ່າງໃກ້ຊິດ ເພື່ອນຳພາປະເທດຊາດສາມາດຫລຸດພົ້ນອອກຈາກສະຖານະພາບດ້ອຍພັດທະນາໃນ ປີ 2020 ແລະ ບັນລຸເປົ້າໝາຍການພັດທະນາແບບຍືນຍົງ ໃນປີ 2030 ຕາມຄຳຂັວນທີ່ວ່າ: “ບໍ່ປະຖີ້ມໃຜໄວ້ທາງຫລັງ”.